62017CJ0497_RES
C‑497/17. sz. ügy
Œuvre d’assistance aux bêtes d’abattoirs (OABA)
kontra
Ministre de l’Agriculture et de l’Alimentation és társai
(a Cour administrative d’appel de Versailles [Franciaország] által benyújtott előzetes döntéshozatal iránti kérelem)
A Bíróság ítélete (nagytanács), 2019. február 26.
„Előzetes döntéshozatal – EUMSZ 13. cikk – Állatjóllét – 1099/2009/EK rendelet – Az állatok leölésük során való védelme – A vallási szertartások által előírt különleges vágási módszerek – 834/2007/EK rendelet – 3. cikk és a 14. cikk (1) bekezdése b) pontjának viii. pontja – Az ökológiai termeléssel való összeegyeztethetőség – 889/2008/EK rendelet – Az 57. cikk első bekezdése – Az Európai Unió ökológiai termelés jelölésére szolgáló logója”
Mezőgazdaság – Közös agrárpolitika – Ökológiai termelés és az ökológiai termékek címkézése – 834/2007 rendelet – Az ökológiai termelés céljai és elvei – A magas szintű állatjólléti szabványok tiszteletben tartása – Az Európai Unió ökológiai termelés jelölésére szolgáló logójának olyan állatokból származó termékeken való elhelyezése, amelyek előzetes kábítás nélkül vallási célú vágás tárgyát képezték – Megengedhetetlenség
(EUMSZ 13. cikk; 834/2007 tanácsi rendelet, 3. cikk és 14. cikk, (1) bekezdés, b) pont, viii. alpont, és 1099/2009 tanácsi rendelet, 4. cikk, (1) és (4) bekezdés; a 271/2010 rendlettel módosított 889/2008 bizottsági rendelet)
(lásd: 38., 41., 42., 47., 48., 50–52. pont és a rendelkező rész)
Összefoglalás
Az ökológiai termelés jelölésére szolgáló európai logót nem lehet előzetes kábítás nélkül vallási célú vágásból származó húsokon elhelyezni
A 2019. február 26‑i Œuvre d’assistance aux bêtes d’abattoirs (C‑497/17) ítéletben a Bíróság nagytanácsa azt vizsgálta, hogy az Európai Unió ökológiai termelés jelölésére szolgáló, a 834/2007 (
1
) és a 889/2008 rendelet (
2
) szerinti logóját el lehet‑e helyezni olyan állatokból származó termékeken, amelyek előzetes kábítás nélkül vallási célú vágás tárgyát képezték. Ez a problémakör annak keretében merült fel, hogy a francia hatóságok elutasították az Œuvre d’assistance aux bêtes d’abattoirs francia egyesület többek között arra irányuló kérelmét, hogy tiltsák be bizonyos, „halal” tanúsítvánnyal ellátott és „agriculture biologique” jelölést (ökológiai termelésre utaló jelölés) viselő marhahústermékek reklámozását és forgalmazását. Ezen egyesület azt állította, hogy ilyen jelölés nem helyezhető el előzetes kábítás nélkül levágott állatokból származó húson, mivel a levágás e módszere nem felel meg a 834/2007 rendelet által előírt, a „magas szintű állatjóléti szabványok” tiszteletben tartására vonatkozó követelménynek.
Ezzel összefüggésben a Bíróság azt állapította meg, hogy a 834/2007 rendeletet, és különösen annak 3. cikkét, valamint az EUMSZ 13. cikkel együttesen értelmezett 14. cikke (1) bekezdése b) pontjának viii. alpontját úgy kell értelmezni, hogy nem engedélyezi az Európai Unió ökológiai logójának olyan állatokból származó termékeken való elhelyezését, amelyek előzetes kábítás nélkül olyan vallási célú vágás tárgyát képezték, amelyet az 1099/2009 rendeletben (
3
) és különösen a 4. cikkének (4) bekezdésében meghatározott feltételeknek megfelelően végeztek el.
Amint az ugyanis a 834/2007 rendelet (1) és (10) preambulumbekezdéséből, valamint fent hivatkozott rendelkezéseiből következik, az ökológiai termelési módszert a levágáskor is az állatjóllét területére tartozó megerősített szabványok betartása jellemzi. Egyébiránt a 834/2007 rendelet azon célkitűzésére tekintettel, hogy fenn kell tartani és indokolttá kell tenni az ökológiai jelölésű termékek iránti fogyasztói bizalmat, fontos ügyelni arra, hogy a fogyasztók biztosítékot kapjanak arra vonatkozóan, hogy az Európai Unió ökológiai logójával ellátott termékeket ténylegesen a legmagasabb szintű, különösen az állatjóllétre vonatkozó szabványok tiszteletben tartásával állították elő.
Noha a 834/2007 rendelet vagy a 889/2008 rendelet egyetlen rendelkezése sem határozza meg kifejezetten az állatok levágásának azon módszerét vagy módszereit, amely vagy amelyek alkalmasak az állatok szenvedésének legkisebbre való csökkentésére, a 834/2007 rendeletet nem lehet az 1099/2009 rendelettől függetlenül értelmezni, amely utóbbi rendelet célja az EUMSZ 13. cikk alapján elsődlegesen az állatok jóllétének leölésük során történő védelme.
E tekintetben az 1099/2009 rendelet 4. cikkének e rendelet (20) preambulumbekezdésével együttesen értelmezett (1) bekezdése kimondja az állat leölését megelőző kábítás elvét, sőt azt kötelezettséggé teszi. Noha igaz, hogy az 1099/2009 rendelet 4. cikkének az említett rendelet (18) preambulumbekezdésére tekintettel értelmezett (4) bekezdése elismeri a vallási célú vágás gyakorlatát, amelynek keretében az állat előzetes kábítás nélkül leölhető, a vágás e formája, amely az Unióban csak kivételesen és kizárólag a vallásszabadság tiszteletben tartásának biztosítása céljából engedélyezett, nem alkalmas az állatok fájdalmának, szorongásának és szenvedésének olyan mértékben hatékony csökkentésére, mint az a vágás, amelyet kábítás előz meg. A vallási szertartások által előírt e különleges vágási módszerek az állatok magas szintű jóllétének a leölésük során való garantálása szempontjából nem egyenértékűek az ez utóbbi rendelet 4. cikkének (1) bekezdésében főszabályként előírt vágási módszerrel. Nem engedélyezett tehát az Európai Unió ökológiai termelés jelölésére szolgáló logójának olyan állatokból származó termékeken való elhelyezése, amelyek előzetes kábítás nélküli vágás tárgyát képezték.
(
1
)	Az ökológiai termelésről és az ökológiai termékek címkézéséről és a 2092/91/EGK rendelet hatályon kívül helyezéséről szóló, 2007. június 28‑i 834/2007/EK tanácsi rendelet (HL 2007. L 189., 1. o.).
(
2
)	A 2010. március 24‑i 271/2010/EU rendelettel (HL 2010. L 84., 19. o.) módosított, a 834/2007/EK rendelet részletes végrehajtási szabályainak megállapításáról szóló, 2008. szeptember 5‑i 889/2008/EK bizottsági rendelet (HL 2008. L 250., 1. o).
(
3
)	Az állatok leölésük során való védelméről szóló, 2009. szeptember 24‑i 1099/2009/EK tanácsi rendelet (HL 2009. L 303., 1. o.).